Meer as 4 000 polisielede het ŉ misdaadrekordArgieffoto: SAPD Meer as 4 000 lede van die land se polisiepersoneel het ŉ misdaadrekord, het die minister van polisie, genl. Bheki Cele, in die parlement aangekondig. Hy het antwoorde verskaf op vrae deur die DA-LP Dianne Kohler Barnard. Die oortredings hou in meer as die helfte van die gevalle verband met verkeerswetgewing, maar daar is ook enkele voorbeelde van moord, verkragting en ontvoering. Omtrent elke misdaad onder die son is in die statistieke verteenwoordig. Volgens Cele het 32 lede van die polisie se topbestuur ŉ misdaadrekord, maar darem nie die nasionale polisiehoof, genl. Khehla Sitole, nie. Van die 32 oortredings in die topkader van die polisiemag is 19 verkeersoortredings, drie hou verband met vuurwapenwetgewing, een is ŉ oortreding van die drankwet, drie was oortredings van interne veiligheidswetgewing (waarskynlik uit die vorige bedeling), en die res is bedrog, openbare geweld, minagting van die hof, aanranding en kwaadwillige saakbeskadiging. In die provinsiale polisiemagte en die spesialiseenhede het 4 174 lede ŉ misdaadrekord. Meer as die helfte hiervan is verkeersoortredings, omtrent 20% is aanrandings, sowat 10% hou verband met vuurwapens en omtrent 3% is diefstalverwant. In die inligtingstegnologie-afdeling het niemand enige oortredings buiten verkeersoortredings op hul kerfstok nie.